text: উপমহাদেশের বুকে জ্বলতে থাকা আগুন, কারণ বিশ্লেষণে আরব ইতিহাসবিদ | SalamWebToday
  মতামত ১৭ জানু. ২০২০
  উপমহাদেশের বুকে জ্বলতে থাকা আগুন, কারণ বিশ্লেষণে আরব ইতিহাসবিদ
  ভারত-বাংলাদেশ-পাকিস্তান তথা উপমহাদেশের বিভিন্ন অঞ্চলে কোনও না কোনও নির্দিষ্ট জনগোষ্ঠীর প্রতি বাড়তে থাকা অত্যাচার প্রতিদিন খবরের কাগজের পাতা কিংবা টিভির পর্দা জুড়ে প্রাধান্য পাচ্ছে। এই মুহূর্তে ভারতের সংশোধিত নাগরিক আইন এবং তাতে মুসলিম ধর্মাবলম্বীদের জায়গা না দেওয়ায় ফুঁসছে গোটা দেশ। ভারতের একাধিক শহরে চলছে প্রতিবাদ-বিক্ষোভ-হিংসা। অন্যদিকে মিয়ানমারে, রোহিঙ্গা মুসলিমদের উপর অত্যাচার, চিনে উইগুর জাতির উপর নির্যাতন, পাকিস্তানে নিপীড়িত আহমদীয়া মুসলিম- এই সকল ঘটনায় সমাজের অবক্ষয় ও চরমপন্থী মানসিকতার দিকে আঙুল তোলে। এর বিশ্লেষণে আমরা বিভিন্ন পাশ্চাত্য দার্শনিক ও সমাজতত্ত্ববিদদের আলোচনার শরণাপন্ন হয়ে পড়ি। তবে ইতিহাস ঘাঁটলে দেখা যাবে মধ্যযুগে উত্তর আফ্রিকায় এমন একজন বিদগ্ধ পন্ডিত ছিলেন যিনি সমাজ-ইতিহাস এবং তাকে কেন্দ্র করে চলতে থাকা বিজ্ঞানের বিশ্লেষণ করে গিয়েছেন যা আজকের আধুনিক যুগেও সমানভাবে প্রাসঙ্গিক।
  উপমহাদেশের অগ্নিগর্ভ পরিস্থিতির কারণ-
  উনবিংশ শতাব্দীর মাঝামাঝি সময় থেকে ইউরোপের গবেষকদের কাছে ইবনে খালদুন পরিচিত হয়ে উঠতে শুরু করেন।
  এবার পাশ্চাত্য জানতে পারল ইসলামের ক্ষয়িষ্ণু সভ্যতার এই মহান গুণী সম্পর্কে। কারণ তিনি ইতিহাস রচনা করতে গিয়ে এমন সব অর্থনৈতিক, দার্শনিক, সামাজিক ও রাজনৈতিক তত্ত্ব আবিষ্কার করেছেন যা পাশ্চাত্য জানতে পেরেছিল আরও কয়েক শতাব্দী পরে। তারা দেখতে পান ইবনে খালদুনের তত্ত্বগুলোই আলোচিত হয়েছে তার এক শতাব্দী পরে ম্যাকিয়ভেলির(১৪৬৯-১৫২৭) রচনায় এবং আরো তিন চার শতক পরের ভিকো (১৬৬৮-১৭৪৪), মন্টেস্কু (১৬৬৯-১৭৫৫), এ্যডাম স্মিথ (১৭২৩-১৭৯০), অগাস্ট ক্যোঁৎ (১৭৯৮-১৮৫৭) প্রমুখের রচনায়।
  নির্দিষ্ট সম্প্রদায় বা মতবাদের প্রতি পক্ষপাতিত্ব, তথ্যের উৎস সম্পর্কে অতিরিক্ত আত্মবিশ্বাস, উদ্দেশ্য সম্পর্কে বোঝার ব্যর্থতা, সত্য সম্পর্কে ভুল বিশ্বাস, কোনো ঘটনাকে বাস্তব অবস্থার পরিপ্রেক্ষিতে উপস্থাপনের অক্ষমতা, উচ্চপদস্থদের প্রশংসা করে তাদের আনুকূল্য লাভের চেষ্টা, সর্বোপরি মানবসমাজের অগ্রগতির গতি-প্রকৃতি সম্পর্কে উদাসীনতা। ছয় শতাব্দী আগে ইবনে খালদুন বলেছিলেন, ইতিহাস চক্রাকারে ঘোরে। একটি বংশধারার প্রতিনিধিত্ব তিন প্রজন্ম স্থায়ী হয়। এরপর তাদের সমৃদ্ধশালী যুগের অবসান ঘটে। একটি বংশধারার অনুসারীদের মধ্যে অভিন্ন উদ্দেশ্যের চেতনা যত দিন উজ্জীবিত থাকে এবং যত দিন তারা ন্যায়বিচারের মাধ্যমে দুর্নীতিমুক্ত থাকেন এবং তাদের মধ্যে সংহতি থাকে তত দিন তাদের অবস্থা ভালো থাকে। কিন্তু অপর একটি গ্রুপের সাথে দ্বন্দ্ব শুরু হওয়ার পর নতুন বংশধারার উন্মেষ ঘটার আলামত শুরু হতে দেখা যায়।
  বর্তমানে আরব দেশগুলি, মিশর, লিবিয়া, সিরিয়া প্রভৃতিতে স্বৈরীশাসকদের অপসারণ, গণঅভ্যুত্থান এবং গণতন্ত্র স্থাপন খালদুনের দর্শনকেই মনে করায়। এ ছাড়া ভারত-পাকিস্তান-বাংলাদেশেও আমরা বংশানুক্রমিক রাষ্ট্রপ্রধানের উত্থান-পতন লক্ষ করেছি। যেখানে জন জাগরণের মূল কারণ শাসকের দুর্নীতি। মুকাদ্দিমায় ইবনে খালদুন জানিয়েছিলেন, শাসক যখন তাঁর উৎপাদন মূলক কাজ থেকে বিরত থাকে, বিলাস বহুল জীবন জাপান করে, পরামর্শ না নেয়, জনগণের উপর অত্যাচার চালু করে তখন সেই শাসক বা সভ্যতার ধ্বংস হয়। এর একটি অর্থনৈতিক দিক বিশ্লেষণ করেছেন খালদুন। তিনি দাবি করেন, রাজবংশের তিন প্রজন্ম স্থায়িত্বের সরাসরি সম্পর্ক রয়েছে দেশের করব্যবস্থার সঙ্গে। শুরুর দিকে একটা সাম্রাজ্যের করের হার কম থাকে কিন্তু রাজস্ব আয়ের পরিমাণ থাকে বেশি। অন্যদিকে সাম্রাজ্যের পতনকালে করের হার বেশি থাকে কিন্তু রাজস্ব আয়ের পরিমাণ থাকে কম।